DECRETO 400/2009, do 22 de outubro, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto de mellora da seguranza viaria en Rodiño (Boqueixón), p.k. 4+040 ao 6+040 na AC-960. (Clave AC.08.039.06).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 29/10/2009

Con data do 14 de agosto de 2009, a directora xeral de Infraestruturas, por delegación do conselleiro de Medio Ambiente, Territorio e Infraestruturas, resolveu aprobar o proxecto de mellora de seguranza viaria en Rodiño (Boqueixón) p.k. 4+040 ao 6+040 na AC-960 (clave AC.08.039.06).
Este proxecto propón a adecuación e mellora viaria da AC-960 no lugar de Rodiño (parroquia de Sergude), no municipio de Boqueixón (A Coruña), entre os puntos quilométricos 4+040 ao 6+040; son os motivos, as razóns e a necesidade desta actuación que neste tramo atopamos unha vía en que, nos últimos anos, se produciu un número de accidentes moi elevado. Localízanse curvas, cuxas características xeométricas, en canto á sección transversal, non son as adecuadas; existen zonas de concentracións de poboación e a calzada ten un largo moi estrito e sen beiravía, o que xera, aínda estando a velocidade limitada, situacións non desexables na circulación. Así mesmo, o proxecto considera a reformulación de cruzamentos, pois os existentes son mellorables para a seguranza viaria.
De conformidade co artigo 16 da Lei 4/1994, do 14 de setembro, de estradas de Galicia, a aprobación dos proxectos de estradas de titularidade autonómica implicará a declaración de utilidade pública e a necesidade de ocupación dos bens e de adquisición dos dereitos correspondentes aos fins de expropiación, de ocupación temporal ou de imposición ou modificación de servidumes.
Os bens e dereitos en que se concreta a declaración de urxente ocupación aparecen recollidos e valorados no proxecto técnico e a xustificación da urxencia de ocupación dos bens e dereitos precisos para a execución do proxecto de mellora de seguranza viaria en Rodiño (Boqueixón), p.k. 4+040 ao 6+040 na AC-960 (clave AC.08.039.06), vén motivada, polo tanto, pola súa incidencia na seguranza viaria, evitando riscos innecesarios.
A competencia para efectuar a declaración de urxente ocupación tena atribuída a Xunta de Galicia en virtude do artigo segundo do Decreto 156/1982, do 15 de decembro, sobre asunción de transferencias en materia de estradas e a súa asignación á Consellería de Medio Ambiente, Territorio e Infraestruturas.
En virtude de todo o exposto e en aplicación do artigo 28.2º do Estatuto de autonomía de Galicia e dos artigos 10 e 52 da Lei de expropiación forzosa, en relación co previsto no artigo 16 da Lei 4/1994, do 14 de setembro, de estradas de Galicia, por proposta do conselleiro de Medio Ambiente, Territorio e Infraestruturas e logo de deliberación do Consello da Xunta na súa reunión do día vinte e dous de outubro de dous mil nove,
DISPOÑO:
Artigo único.-Declarar a utilidade pública e a urxente ocupación para os efectos de expropiación forzosa dos bens e dereitos que se concretan no expediente administrativo instruído para o efecto e necesarios para a execución da actuación de mellora de seguranza viaria en Rodiño (Boqueixón), p.k. 4+040 ao 6+040 na AC-960 (clave AC.08.039.06).
Ourense, vinte e dous de outubro de dous mil nove.
Alberto Núñez Feijóo
Presidente
Agustín Hernández Fernández de Rojas
Conselleiro de Medio Ambiente, Territorio
e Infraestruturas